CELEX: 
Language: et
Date: 2021-05-06 00:00:00
Title: KOMISJONI DELEGEERITUD MÄÄRUS (EL) …/…, millega pikendatakse Euroopa Parlamendi ja nõukogu määruse (EL) nr 648/2012 artikli 89 lõike 1 esimeses lõigus osutatud üleminekuperioodi

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määrusega (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (edaspidi „EMIR“) on ette nähtud ajutine erand kliiringukohustusest teatavatele tingimustele vastavate pensioniskeemide puhul. See üleminekuperiood on sätestatud EMIRi artikli 89 lõikes 1 ja sellega antakse kesksetele vastaspooltele, pensioniskeemidele ja kliirivatele liikmetele lisaaega selliste elujõuliste tehniliste lahenduste väljatöötamiseks, mis võimaldaksid pensioniskeemidel täita kesksete vastaspoolte esitatud rahalise variatsioonitagatise nõudeid. 
            
            
               Ajutist erandit on aastate jooksul pikendatud, kuna elujõulist tehnilist lahendust ei ole leitud. EMIRi hiljutise läbivaatamisega (määrus (EL) 834/2019, edaspidi „EMIR Refit“) pikendati erandi kehtivusaega kuni 18. juunini 2021. Vastavalt artikli 85 lõikele 2 on võimalik erandi kehtivusaega pikendada kahe komisjoni delegeeritud õigusaktiga veel maksimaalselt kahe aasta võrra, samal ajal kui määruse lõppeesmärk on jätkuvalt tagada keskne kliirimine pensioniskeemide puhul.
            
            
               Komisjon teeb ettepaneku pikendada käesoleva delegeeritud õigusaktiga kehtivat erandit ühe aasta võrra.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               EMIR Refitiga on ette nähtud terviklik raamistik, et hinnata elujõuliste lahenduste leidmisel tehtud edusamme. Vastavalt artikli 85 lõikele 2 peab komisjon koostama igal aastal aruande, milles hinnatakse, kas on töötatud välja elujõulised tehnilised lahendused, mille abil pensioniskeemid saavad kanda üle rahalist ja mitterahalist tagatist variatsioonitagatisena, ning kas on vaja võtta kõnealuste elujõuliste tehniliste lahenduste edendamiseks meetmeid. Euroopa Väärtpaberiturujärelevalve (ESMA) peab koostöös Euroopa Kindlustus- ja Tööandjapensionide Järelevalve (EIOPA), Euroopa Pangandusjärelevalve (EBA) ja Euroopa Süsteemsete Riskide Nõukoguga esitama komisjonile selle kohta igal aastal aruande, et anda oma panus komisjoni teostatavasse hindamisse. Lisaks peab komisjon moodustama eksperdirühma, mis koosneb kesksete vastaspoolte, kliirivate liikmete ja pensioniskeemide esindajatest ning muudest asjaomastest isikutest ning mille ülesanne on jälgida jõupingutusi ja hinnata edusamme, mida on tehtud selliste elujõuliste tehniliste lahenduste väljatöötamisel, mis hõlbustavad pensioniskeemidel börsiväliste tuletislepingute kliirimist. 
            
            
               Komisjon sai ESMA-lt aruanded 2020. aasta aprillis ja detsembris. ESMA korraldas 2. aprillist kuni 15. juunini 2020 ka avaliku konsultatsiooni, et koguda mitmesuguseid seisukohti ja andmeid, mida võeti arvesse detsembri aruandes. 
            
            
               Komisjon korraldas eksperdirühma koosolekud 2019. aasta oktoobris ning 2020. aasta aprillis ja novembris ning avaldas oma esimese aruande kaasseadusandjatele 2020. aasta septembris (COM(2020) 574 final, 23.9.2020). Komisjon jõudis aruandes järeldusele, et asjaomased sidusrühmad on aastate jooksul teinud edusamme lahenduste leidmisel. Eelkõige on mõned kesksed vastaspooled välja töötanud või välja töötamas hõlbustatud juurdepääsu kliiritavatele repoturgudele, kus pensioniskeemid saaksid vahetada tagatist raha vastu
                  1
               . Mõned pensioniskeemid juba kliirivad kliirivate liikmete klientidena vabatahtlikult osa oma tuletisinstrumentidest. Samuti rõhutati selles aruandes, et pensioniskeemide puhul on lahendamata probleemiks vajadus anda rahalist variatsioonitagatist halvenenud turutingimustes, kui kesksete vastaspoolte rahalise tagatise nõuded võivad muutuda märkimisväärseks ja pensioniskeemide võimalus kasutada repoturgu ei pruugi alati olla tagatud. 
            
            
               ESMA korraldatud avalik konsultatsioon üldiselt kinnitas eespool esitatud järeldusi. Lisaks esitati kõnealuse avaliku konsultatsiooni raames mitmeid ettepanekuid, et lahendada ülejäänud küsimusi: ühest küljest vajadus veelgi täpsustada mõne keskse vastaspoole kehtestatud juurdepääsumudelite toimimist; teisest küljest võimalus kaaluda mõningaid sihipäraseid regulatiivseid muudatusi, mis võiksid aidata hõlbustada keskset kliirimist pensioniskeemide puhul. Seda arvesse võttes soovitab ESMA koostöös EIOPA, EBA ja Euroopa Süsteemsete Riskide Nõukoguga detsembri aruandes pikendada ajutise erandi kehtivusaega veel ühe aasta võrra kuni 2022. aasta juunini, et anda piisavalt aega edasiste paranduste tegemiseks. 
            
            
               Komisjoni talitused on konsulteerinud Euroopa väärtpaberikomitee eksperdirühmaga seoses ettepanekuga võtta vastu delegeeritud õigusakt, millega pikendatakse pensioniskeemide suhtes kohaldatavat keskse kliirimise erandit ühe aasta võrra. Selle konsultatsiooni tulemusena jõuti ettepaneku suhtes laiapõhjalise konsensuseni. Mõned liikmesriigid rõhutasid vajadust teha koostööd sektori ja Euroopa järelevalveasutustega, et vältida vajadust erandi kehtivusaega veel kord pikendada.
            
            
            
               Delegeeritud õigusakti eelnõu avaldati parema õigusloome portaalis neljanädalaseks avaliku tagasiside perioodiks. Saadi neli vastust, mis kõik toetasid erandi pikendamist ühe aasta võrra ja mille raames esitati üldisemaid märkusi pensioniskeemide puhul keskse kliirimise teemal. Pärast konsulteerimist delegeeritud määrust ei muudetud.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õigus võtta vastu delegeeritud õigusakt on sätestatud määruse (EL) nr 648/2012 (börsiväliste tuletisinstrumentide, kesksete vastaspoolte ja kauplemisteabehoidlate kohta) (EMIR) artikli 85 lõikes 2.
            
            
               KOMISJONI DELEGEERITUD MÄÄRUS (EL) …/…,
            
            
               6.5.2021,
            
            
               millega pikendatakse Euroopa Parlamendi ja nõukogu määruse (EL) nr 648/2012 artikli 89 lõike 1 esimeses lõigus osutatud üleminekuperioodi
            
            
               (EMPs kohaldatav tekst)
            
         
         
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 4. juuli 2012. aasta määrust (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta,
                  2
                eriti selle artikli 85 lõike 2 kolmandat lõiku,
            
            
               ning arvestades järgmist:
            
            
               (1)Määruse (EL) nr 648/2012 artikli 89 lõikes 1 on sätestatud, et üleminekuperioodil kuni 18. juunini 2021 ei kohaldata kõnealuse määruse artiklis 4 sätestatud kliirimiskohustust börsiväliste tuletislepingute suhtes, mis vähendavad objektiivselt mõõdetaval viisil otseselt pensioniskeemide maksevõimega seotud investeerimisriske, ning nende üksuste suhtes, mis on asutatud pensioniskeemide liikmetele kompensatsiooni maksmiseks kohustuste mittetäitmise korral. Kõnealune üleminekuperiood kehtestati selleks, et hoida ära tuletislepingute keskse kliirimise kahjulikku mõju tulevaste pensionäride pensionihüvitistele ning anda aega elujõuliste tehniliste lahenduste väljatöötamiseks pensioniskeemide poolt rahalise ja mitterahalise tagatise variatsioonitagatisena ülekandmiseks.
            
            
               (2)Määruse (EL) nr 648/2012 artikli 85 lõike 2 kolmanda lõiguga on antud komisjonile õigus pikendada kõnealust üleminekuperioodi kaks korda, iga kord ühe aasta võrra, kui komisjon jõuab järeldusele, et selliseid elujõulisi tehnilisi lahendusi ei ole veel välja töötatud ja tuletislepingute keskse kliirimise kahjulik mõju tulevaste pensionäride pensionihüvitistele ei ole muutunud. Kõnealuse määruse artikli 85 lõike 2 esimese lõigu kohaselt peab komisjon kuni üleminekuperioodi viimase pikendamiseni koostama igal aastal aruande, milles hinnatakse, kas sellised elujõulised tehnilised lahendused on välja töötatud ja kas on vaja võtta meetmeid kõnealuste elujõuliste tehniliste lahenduste edendamiseks.
            
            
               (3)Komisjon võttis oma esimese aruande
                  3
                vastu 23. septembril 2020. Aruandes rõhutati, et turuosalised on aastate jooksul teinud jõupingutusi selliste elujõuliste tehniliste lahenduste väljatöötamiseks ja et mõned pensioniskeemid on hakanud vabatahtlikult kliirima osa oma tuletisinstrumentidest keskselt. Aruandes jõuti järeldusele, et pensioniskeemide peamine lahendamata probleem on vajadus anda rahaline variatsioonitagatis halvenenud turutingimustes, kui kesksed vastaspooled võivad neilt nõuda märkimisväärses summas variatsioonitagatist.
            
            
               (4)Määruse (EL) nr 648/2012 artikli 85 lõike 2 teise lõiguga on ette nähtud, et Euroopa Väärtpaberiturujärelevalve (ESMA) esitab koostöös Euroopa Kindlustus- ja Tööandjapensionide Järelevalve, Euroopa Pangandusjärelevalve ja Euroopa Süsteemsete Riskide Nõukoguga komisjonile igal aastal aruande, milles hinnatakse muu hulgas seda, kas kesksed vastaspooled, kliirivad liikmed ja pensioniskeemid on teinud asjakohaseid jõupingutusi ja töötanud välja elujõulised tehnilised lahendused, mis hõlbustavad pensioniskeemide osalemist keskses kliirimises, andes rahalise ja mitterahalise tagatise variatsioonitagatisena, sealhulgas kõnealuste lahenduste mõju turu likviidsusele ja protsüklilisusele ning nende potentsiaalset õiguslikku või muud mõju. ESMA jõudis oma 17. detsembri 2020. aasta aruandes järeldusele, et asjaomased sidusrühmad on aastate jooksul uurinud pensioniskeemide probleemide leevendamiseks mõningaid lahendusi, mis koos võivad toetada pensioniskeeme nii tavapärastes kui ka halvenenud turutingimustes. ESMA järeldas siiski, et kõnealuseid lahendusi tuleb edasi arendada ja et nende puhul võib teatavatel juhtudel olla vaja teha regulatiivseid muudatusi. Seepärast oli ESMA seisukohal, et üleminekuperioodi tuleb pikendada ühe aasta võrra.
            
            
               (5)Võttes arvesse ESMA aruannet, on komisjon seisukohal, et üleminekuperioodi tuleb tõepoolest pikendada ühe aasta võrra, et kavandatud lahendused saaksid valmis ja neid oleks võimalik veelgi täiustada.
            
            
               (6)Seepärast tuleks määruse (EL) nr 648/2012 artikli 89 lõikes 1 osutatud üleminekuperioodi pikendada.
            
            
               (7)Käesolev määrus peaks jõustuma kiiremas korras, et kehtivat üleminekuperioodi saaks pikendada enne selle kehtivusaja lõppu või võimalikult kiiresti pärast selle kehtivusaja lõppu. Hilisem jõustumine tooks pensioniskeemidele kaasa õiguskindlusetuse seoses sellega, kas nad peavad hakkama valmistuma tulevasteks kliirimiskohustusteks või mitte,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 648/2012 artikli 89 lõike 1 esimeses lõigus sätestatud üleminekuperioodi pikendatakse kuni 18. juunini 2022.
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 6.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Repoleping on kokkulepe müüa väärtpaberid teatava hinnaga ja osta need hiljem tagasi kokkulepitud hinnaga. Repoturg toob kokku ettevõtted, kes annavad raha eest tagatise, ja ettevõtted, kes annavad tagatise eest raha.
               
               
                  
                     (2)
                  
                        ELT L 201, 27.7.2012, lk 1.
               
               
                  
                     (3)
                  
                        Komisjoni aruanne Euroopa Parlamendile ja nõukogule kooskõlas Euroopa Parlamendi ja nõukogu 4. juuli 2012. aasta määruse (EL) nr 648/2012 (börsiväliste tuletisinstrumentide, kesksete vastaspoolte ja kauplemisteabehoidlate kohta, mida on muudetud määrusega (EL) nr 834/2019) artikli 85 lõikega 2, milles hinnatakse, kas on töötatud välja elujõulised tehnilised lahendused, mille abil pensioniskeemid saavad kanda rahalise ja mitterahalise tagatise üle muutuvtagatisena, ning seda, kas on vaja meetmeid elujõuliste tehniliste lahenduste leidmiseks (COM(2020) 574 final, 23. september 2020).